**ՀԵՏԱԶՈՏԱԿԱՆ ԱՇԽԱՏԱՆՔ**

Թեմա՝ **Ուսուցչի համագործակցությունը սովորողների**

**ծնողների կամ նրանց օրինական**

**ներկայացուցիչների հետ՝ սովորողների կրթության**

**կազմակերպման և ընտանեկան դաստիարակության հարցերում**

**Հետազոտող ուսուցիչ՝ Գայանե Շեգունց**

**Մարզ՝ Սյունիք**

**Ուսումնական հաստատություն՝ Ա․ Սարգսյանի անվան Տեղի թիվ 1 միջնակարգ դպրոց**

**Բովանդակություն**

1. **Ներածություն։ Հետազոտության նպատակը, խնդիրները**
2. **Ո՞րոնք են ուսուցիչ-ծնող համագործակցության արդյունավետությանը նպաստող սկզբունքները**
3. **Ինչպե՞ս է անհրաժեշտ կազմակերպել ուսուցիչ-ծնող համագործակցությունը**
4. **Եզրակացություն**
5. **Գրականության ցանկ**

**1․Ներածություն։ Հետազոտության նպատակը, խնդիրներ**

**<<Դաստիարակությունը մարդուն կարող է**

**դարձնել առաքինի Սոկրատես և կամ այլանդակ Ներոն :**

**Դաստիարակությունն ամեն ինչ է `և ՛ կյանք և՛**

**մահ , և փրկություն և՛ կործանում>> :**

**Վ.Գ. Բելինսկի**

Հետազոտության նպատական է բացահայտել, թե սովորողների կրթության կազմակերպման և ընտանեկան դաստիարակության հարցում ինչ դեր է խաղում ուսուցչի համագործակցությունը սովորողների ծնողների և նրանց օրինական ներկայացուցիչների հետ։

Հետազոտության խնդիրն է նկարագրել,թե ուսուցչի ու սովորողների ծնողների և նրանց օրինական ներկայացուցիչների հետ արդյունավետ համագործակցության համար ի՞նչ է անհրաժեշտ և ի՞նչ սկզբունքների է պետք հետևել։

Երեխայի զարգացման գործընթացում ընտանիքը այն կարևորագույն օղակն է,որտեղ տեղի է ունենում ամենակարևորը՝ երեխաների ծնունդն ու դաստիարակությունը,հասարակության ապագա անդամների նյութական և հոգևոր արժեքների ստեղծումն ու որպես անձ ձևավորումը:Հայտնի է,որ ընտանեկան միջավայրում տեղի է ունենում երեխայի առաջնային սոցիալականացումը,դերային և վարքագծային կարծրատիպերի,արժեքային համակարգերի և աշխարհայացքի ձևավորմանը:Առաջին հերթին ընտանիքն է հոգ տանում երեխայի անվտանգության և կարիքների մասին, կրթում ու դաստիարակում նրան,ապահովում հոգեբանական հանգստություն ու հարմարավետություն:Սակայն երբ երեխան դառնում է դպրոցահասակ,դաստիարակման և կրթման գործընթացը տեղափոխվում է կրթական հաստատություն:Այս փուլում ընտանիքը հանդիսանում է այն սոցիալական միջավայրը,որտեղ երեխան դպրոցում անցկացրած ժամերից հետո փորձում է վերլուծել օրվա իրադարձությունները, տպավորությունները և տեղեկությունները:

Հատկանշական է, որ դպրոցական կյանքում ծագող խնդիրների նկատմամբ երեխայի վերաբերմունքի մեջ գերակշռող մաս են կազմում ընտանեկան միջավայրում ձեռք բերված սոցիալական դիրքորոշումները,որոնք նպաստում կամ խոչընդոտում են դժվարությունների դրսևորմանը,այդ իսկ պատճառով ընտանիքի դերը երեխայի հոգեկան առողջության պահպանման գործում եղել և մնում է միշտ արդիական։ Դպրոցում ստացած կրթությունը արագացնում է հասարակական կյանքի և առանձին անհատի մշակութային փոփոխությունները և նպաստում է ազգային առանձնահատկությունների և ավանդույթների ձևավորմանը , ինչպես նաև մարդու կրթվածության մակարդակի զարգացմանը : Սակայն կրթությունը ամբողջական չի լինի , եթե ընտանիքը չհամագործակցի դպրոցի հետ : Ծնողի և ուսուցչի միջև ներդաշնակ համագործակցությամբ է հնարավոր հասնել երեխայի համակողմանի և լիարժեք զարգացմանը, և որպես անհատների` նրանց կայացմանն ու դաստիարակությանը : Ինչպես նշում է հայտնի մանկավարժ Ջ․ Դիլոնը․ <<Երեխաները պետք է դպրոցը պատկերացնեն մի վայր,որտեղ նրանց ջանքերը հանգում են հաջողությունների, և այդ հաջողությունները մեծանում են,երբ ծնողներն ու ուսուցիչները գտնվում են սերտ համագործակցության մեջ և պատրաստ են օգնել երեխային անհրաժեշտության դեպքում>>։

Երեխայի սոցիալական պաշտպանության նպատակով ընտանիքը միշտ հանդես է գալիս որպես միջնորդ երեխայի և հասարակության միջև։Դպրոցի խնդիրն է ապահովել անհրաժեշտ պայմաններ երեխաների ուսուցման, ընդունակությունների զարգացման, աշխարհայացքի ձևավորման,ինքնիրացման համար՝ նպաստելով նրա սոցիալականացմանը, գիտելիքների, կարողությունների, հմտությունների ձեռքբերմանն ու արժեհամակարգի ձևավորմանը։ Այսինքն՝ սովորողների նպատակաուղղված սոցիալականացման խնդիրը չափազանց սուր է դրված ինչպես դպրոցի, այնպես էլ ընտանիքի առջև, և դա նորից փաստում է այն տեսակետը, որ դպրոցի դաստիարակչական աշխատանքների արդյունավետությունը անհնար է առանց սովորողի ընտանիքի հետ համագործակցության։<<Դպրոցամուտը, որը բնութագրվում իբրև ճգնաժամային հոգեբանական ու կազմաբնախոսական զարգացման նշանակալի շրջան երեխայի կյանքում,նաև մեծագույն իրադարձություն է,ոչ միայն երեխաների,այլև ծնողների համար>>։Այս առումով մեծ աշխատանք պետք է տանի դասղեկը,որի աշխատանքի հիմնական ուղղություններից մեկը ախտորոշումն է։ Ն․ Դերեկլեևան նշում է․ <<առանց հոգեբանամանկավարժական ախտորոշման հնարավոր չէ կառուցողական ձևով պլանավորել դաստիարակչական աշխատանքը դասարանական կոլեկտիվում և կարգավորել ծնողների հետ տարվող աշխատանքը>>։ Ընտանիքի և դպրոցի համագործակցության արդյունքում տեղի է ունենում ընտանիքի դերի փոփոխություն։ Ընտանիքի դերը փոխվում է երեխայի ուսումնառության պլանավորման գործընթացին վերաբերվող տեղեկատվությունը պասիվ ստացողից՝դառնալով ակտիվ մասնակցողի։

Մ․ Երմոլովայի հետազոտությունները փաստում են, որ երբ ծնողներն ակտիվ մասնակցում են ուսուցման գործընթացին, երեխան ցուցաբերում է ավելի բարձ առաջադիմություն, դրական վարք, հարգալից վերաբերմունք դասընկերների,դպրոցի և ուսուցիչների հանդեպ,ունենում է հավատ սեփական անձի և հնարավորությունների նկատմամբ, ինչն էլ խթանում է նրանց ակտիվությունն ու մասնակցությունն ուսուցման գործընթացում։

**2․Ո՞րոնք են ուսուցիչ-ծնող համագործակցության արդյունավետությանը նպաստող սկզբունքները**

Հետազոտության ընթացքում առանձնացվել են մի շարք սկզբունքներ, որոնք նպաստում են ուսուցիչների,ծնողների և երեխաների համագործակցության արդյունավետության բարձրացմանը։

Այդ սկզբունքներն են ․

* **Վստահել։** Ծնողների հետ արդյունավետ շփումը և հաղորդակցումը սկսում է վստահությունից։ Կարևոր է, որ ուսուցիչները վստահեն ընտանիքին,իսկ ընտանիքն էլ իր հերթին պետք է վստահի ուսուցիչներին, և ակտիվ մասնակցւթյուն ցուցաբերեն իրենց երեխայի կրթության ու զարգացման գործընթացին։ Երբ ծնողը ինչ-որ բան է պատմում ուսուցչինն, պետք է վստահեցնել նրան,որ այդ տեղեկությունը գաղտնի է։
* **Պահպանել երկկողմանի կապ։**Արդյունավետ հաղորդակցում հաստատելը թույլ է տալիս երկու կողմերին էլ հասկանալ միմյանց պահանջները և նպատակները։Երբ ուսուցիչը խոսում է ծնողների հետ, պետք է հարցեր տա ոչ միայն ուսումնական բնագավառներից,այլև աշակերտի հետաքրքրություններից։Հարցերի միջոցով ուսուցիչը կարող է տեղեկատվություն հավաքել ոչ միայն աշակերտի, այլ նաև նրա ընտանիքի վերաբերյալ։
* **Համագործակցել։**Համագործակցող կողմերը ընդհանուր եզրեր պետք է գտնեն հաջողության հասնելու համար ընդհանուր նպատակներ սահմանելիս։Երբ առաջանում է որևէ խնդիր, պետք է այն քննարկել ծնողների հետ։Անհրաժեշտ է պարբերաբար շփվել ծնողների հետ, և նրանք իրենց հերթին կներկայացնեն ուսուցիչներին այն խնդիրները,դժվարությունները,որոնք նկատել են երեխայի մոտ։
* **Կրել ընդհանուր պատասխանատվություն։**Ծնողներն ու ուսուցիչները պետք է կիսեն պատասխանատվությունը տանը և դպրոցում ծագած խնդիրների լուծման ժամանակ՝սահմանելով հստակ նպատակներ, ռազմավարություներ և ձգտելով միևնույն արդյունքին։
* **Պահպանել ջերմ հարաբերություններ։**Դպրոցը երկար ճանապարհ է անցնում ծնողների հետ,ուստի ուսուցիչ պետք է փորձի պահել ջերմ և բարիդրացիական հարաբերություններ։
* **Խթանել և քաջալերել։**Որպեսզի ծնողը իրեն զգա արժեքավոր,ուսուցիչը պետք է իրեն զգա արժեքավոր,անհրաժեշտ է լսել ծնողի առաջարկներն ,ուսուցումն արդյունավետ կազմակերպելու իր մոտեցումները։

Շատ կարևոր է երեխայի մեջ արժեհամակարգի ձևավորումը։ Ուսուցիչը պետք է կարողանա ծնողին հասանելի դարձնել, թե ինչպիսի արժեհամակարգեր կարող է երեխայի մեջ ձևավորել յուրաքանրյուր առարկա և հատկապես <<շախմատ>> առարկան։

**3․Ինչպե՞ս է անհրաժեշտ կազմակերպել ուսուցիչ-ծնող համագործակցությունը**

Այսպիսով արդյունավետ համագործակցության համար անհրաժեշտ է ստեղծել՝

* գործուն և ակտիվ խմբեր, որոնք ուղղված կլինեն գործողությունների պլանավորմանը,կազմակերպմանը, իրագործմանն ու ու գործընկերային հարաբերությունների գնահատմանը,
* օգնության տրամադրման հնարավորություն համացանցի միջոցով,որը թույլ կտա դպրոցական հաղորդագրություններում կիսվել մտահղացումներով,խնդիրներով,
* արդյունքների, գրանցած հաջողությունների հաշվետվության ներկայացման հստակ մեխանիզմներ,
* տեղեկատվական նյութերի տրամադրման հարթակներ,դպրոցներում իրականացվող համագործակցային ծրագրերին օժանդակելու նպատակով։
* տեսական պարապմունքներ՝ծանուցում ուսուցման սկզբունքներին,մեթոդներին
* գործնական պարապմունքներ՝ մանկավարժական խնդիրների լուծում։

Ընտանիքներին տրամադրվող մանկավարժական աջակցությունը ունի իր առանձնահատկությունները, որոնցից են՝

1. ծնողների տիպաբանության հաշվառումը,
2. ծնողների մանկավարժական օգնություն ստանալու և մանկավարժական գիտելիքների ձեռք բերելու պահանջմունքը,
3. ընտանիքում ծնողների երեխաների հետ համագործակցության մեջ ծագած հակասությունների բնույթը,
4. ընտանիքում դաստիարակության ոճերը։

Վերը նշված առանձնահատկությունների հիման վրա դասղեկական, մեթոդական մասնախմբերի կողմից պետք է մշակվի մանկավարժական աջակցության ծրագիր՝ ներառելով այդ դպրոցի ծնողների հետ տարվող ընդհանուր աշխատանքային պլանավորում։

Մանկավարժ-մեթոդաբանների կարծիքով ծնողների հետ կրթական տարբեր տեխնոլոգիաների և մեթոդիկաների կիրառում(տեսաֆիլմերի ցուցադրում, սլայդների դիտում, գրականության ընթերցում և քննարկում)։Այս ծրագրերի իրականացումը ենթադրում է համակարգային մոտեցում։

4․Եզրակացություն

Հետազոտության արդյունքի հիման վրա կարելի է գալ այն եզրահանգման,որ արդի դպրոցի կարևոր խնդիրներից մեկը պետք է դառնա, ուսուցիչ-աշակերտ,աշակերտ-ծնող,ուսուցիչ-ծնող համակարգերում դերերի վերաիմաստավորումը,իսկ դրա հետ մեկտեղ նաև սովորողների դաստիարակության և ուսումնառության գործընթացի նկատմամբ պատասխանատվության վերաբաշխումը ծնողների և դպրոցի մանկավարժական կոլեկտիվի միջև։Այսինքնէ դպրոցը պետք է դառնա այն հաստատությունը, որտեղ ընտանիքները գտնեն իրենց հուզող հարցերի պատասխանը և իրենց զգան կառավարման ենթահամակարգի լիիրավ անդամ։Այստեղ էլ մեծ դեր է խաղում ուսուցչի՝ ընտանիքի հետ շփվելու կարողությունը,մանկավարժական գիտելիքները և մանկավարժական ղեկավարման փորրձը։

Ուսուցիչ-ծնող համագործակցության մեջ էական նշանակություն ունեն ուսուցչի մանկավարժական վարպետությունը,հաղորդակցման կուլտուրան, մանկավարժական տեխնիկայի տիրապետման մակարդակը, ուսումնադաստիարակչական խնդիրների լուծման մանկավարժական կարողությունները։Ոիսուցչի և ընտանիքի համագործակցությունը չպետք է սահմանափակվի լոկ տեղեկատվությամբ,այլև ծնողների մանկավարժական գիտելիքների հարստացմամբ,մանկավարժական խնդիրների լուծման կարողությունների զարգացմամբ, համագործակցության որոշակի կանոնների և նորմերի ուսուցմամբ, ծնողներին հոգեբանական օգնության ցուցաբերմամբ։

Համատեղ գործունեության արդյունքում մենք կունենանք լավ ապագա՝ կրթված,հայրենասեր, բարոյական բարձր հատկանիշներով օժտված, նվիրված իր հայրենիքին ու ընտանիքին, սա է սա է կրթության և դաստիարակության կարևոր ցուցիչը։Ուզում եմ մեջբերել Ա․Մակարենկոյի խոսքերը՝<<Մեր երեխաները մեր ծերությունն են ։Ճիշտ դաստիարակենք ՝մեր երջանիկ ծերությունն է, վատ դաստիարակենք՝ մեր ապագա վիշտը,մեր արտասուքը, դա մեր հանցանքն է մյուս մարդկան առջև, ամբողջ երկրի առջև>> ։

**ԳՐԱԿԱՆՈՒԹՅԱՆ ՑԱՆԿ**

1. Վ. Ա. Սոխոմլինսկի 5-րդ հատոր,Կիև , 1979թ.:
2. Ջոն Լոկ <<Դաստիարակության տեսություն >>:
3. Մ. Ի. Ռոժկով <<Դաստիրակության մեթոդիկա >> 2004թ.:
4. Անտոն Մակարենկո <<Դաստիարակության գործընթացի կազմակերպման Մեթոդիկա>> 1936թ.:
5. <<Մանկավարժություն>> գիտամեթոդական ամսագիր , թիվ 5,2013թ.:
6. <<Ընտանիք և դպրոց>> գիտամեթոդական ամսագիր, թիվ 3, 2016։
7. Համացանց